Document ID: 32009R0415

ΚΑΝΟΝΙΣΜΌΣ (ΕΚ) αριθ. 415/2009 ΤΗΣ ΕΠΙΤΡΟΠΉΣ
της 20ής Μαΐου 2009
για την τροποποίηση της οδηγίας 2007/68/ΕΚ που τροποποιεί το παράρτημα ΙΙΙα της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου όσον αφορά ορισμένα συστατικά τροφίμων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/13/ΕΚ του Ευρωπαϊκού Κοινοβουλίου και του Συμβουλίου, της 20ής Μαρτίου 2000, για προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων (1), και ιδίως το άρθρο 21,
Εκτιμώντας τα ακόλουθα:
(1)
Η οδηγία 2007/68/ΕΚ της Επιτροπής (2) καταρτίζει κατάλογο των συστατικών τροφίμων ή των ουσιών που εξαιρούνται από την απαίτηση επισήμανσης.
(2)
Επειδή οι αλλαγές στους κανόνες επισήμανσης επηρεάζουν τη βιομηχανία, κυρίως τις μικρομεσαίες επιχειρήσεις, η οποία χρειάζεται κάποια περίοδο προσαρμογής για την ομαλή μετάβαση στις νέες απαιτήσεις επισήμανσης, η οδηγία 2007/68/ΕΚ προβλέπει προσωρινά μέτρα για να διευκολυνθεί η εφαρμογή των νέων κανόνων επιτρέποντας να διατίθενται στο εμπόριο τρόφιμα που έχουν διατεθεί στην αγορά ή έχουν επισημανθεί πριν από τις 31 Μαΐου 2009, τα οποία συμμορφώνονται με την οδηγία 2005/26/ΕΚ της Επιτροπής (3) μέχρι εξαντλήσεως των αποθεμάτων.
(3)
Ο κανονισμός (ΕΚ) αριθ. 479/2008 του Συμβουλίου, της 29ης Απριλίου 2008, για την κοινή οργάνωση της αμπελοοινικής αγοράς, την τροποποίηση των κανονισμών (ΕΚ) αριθ. 1493/1999, (ΕΚ) αριθ. 1782/2003, (ΕΚ) αριθ. 1290/2005, (ΕΚ) αριθ. 3/2008 και την κατάργηση των κανονισμών (ΕΟΚ) αριθ. 2392/86 και (ΕΚ) αριθ. 1493/1999 (4), αναδιοργανώνει τον τρόπο διαχείρισης της αμπελοοινικής αγοράς της ΕΕ. Σύμφωνα με το άρθρο 129 παράγραφος 1 στοιχείο ε) του εν λόγω κανονισμού, τα κεφάλαια ΙΙ, ΙΙΙ, ΙV, V και VI του τίτλου ΙΙΙ, τα άρθρα 108, 111 και 112 και οι αντίστοιχες διατάξεις, ιδίως των σχετικών παραρτημάτων πρέπει να εφαρμόζονται από την 1η Αυγούστου 2009, εκτός εάν προβλέπεται διαφορετικά με κανονισμό που θα εκδοθεί σύμφωνα με τη διαδικασία του άρθρου 113 παράγραφος 1. Επί του παρόντος καταρτίζονται κανόνες εφαρμογής του παρόντος κανονισμού, που προβλέπουν μεταξύ άλλων ειδικούς κανόνες επισήμανσης για τον αμπελοοινικό τομέα και, επειδή η εφαρμογή τους αρχίζει από την 1η Αυγούστου 2009, προβλέπεται μεταβατική περίοδος για τη διευκόλυνση της μετάβασης από την προηγούμενη νομοθεσία του αμπελοοινικού τομέα, κυρίως από τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, σχετικά με την κοινή οργάνωση της αμπελοοινικής αγοράς (5), στον κανονισμό (ΕΚ) αριθ. 479/2008 για να καταστεί δυνατή η συμμόρφωση των οικονομικών φορέων με τις νέες απαιτήσεις επισήμανσης.
(4)
Είναι γεγονός ότι οι αμπελοοινουργοί υπόκεινται σε δύο σειρές απαιτήσεων επισήμανσης, αυτές που προβλέπονται στην οδηγία 2007/68/ΕΚ και αυτές που προβλέπονται στους κανόνες εφαρμογής του κανονισμού 479/2008 και δεδομένου ότι οι μεταβατικές περίοδοι δεν συμπίπτουν, εφόσον, σύμφωνα με την οδηγία 2007/68/ΕΚ, τα τρόφιμα που διατίθενται στην αγορά ή επισημαίνονται πριν από τις 31 Μαΐου 2009 και τα οποία συμμορφώνονται με την οδηγία 2005/26/ΕΚ μπορούν να διατεθούν στην αγορά μέχρι εξαντλήσεως των αποθεμάτων· όμως για λόγους σωστής διαχείρισης και για την αποφυγή ανώφελης επιβάρυνσης των αρχών των κρατών μελών καθώς και των οικονομικών φορέων, πρέπει να καθοριστεί μια ενιαία ημερομηνία για την υποχρεωτική εφαρμογή της οδηγίας 2007/68/ΕΚ στον αμπελοοινικό τομέα και των κανόνων εφαρμογής που εγκρίθηκαν στο πλαίσιο του κανονισμού (ΕΚ) αριθ. 479/2008.
(5)
Όσον αφορά τα προϊόντα που καλύπτονται από τον κανονισμό (ΕΚ) αριθ. 479/2008, η λήξη της μεταβατικής περιόδου που προβλέπεται στην οδηγία 2007/68/ΕΚ πρέπει συνεπώς να οριστεί στις 31 Δεκεμβρίου 2010.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 3 της οδηγίας 2007/68/ΕΚ προστίθεται το ακόλουθο εδάφιο:
«Κατά παρέκκλιση από το δεύτερο εδάφιο του εν λόγω άρθρου, τα κράτη μέλη επιτρέπουν οι οίνοι, όπως ορίζονται στο παράρτημα IV του κανονισμού (ΕΚ) αριθ. 479/2008 του Συμβουλίου (6),που έχουν διατεθεί στην αγορά και έχουν επισημανθεί πριν από τις 31 Δεκεμβρίου 2010, και οι οποίοι συμμορφώνονται με τις διατάξεις της οδηγίας 2005/26/ΕΚ, να διατίθενται στην αγορά μέχρι εξάντλησης των αποθεμάτων.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Μαΐου 2009.

Labels: 0
3
17